สวัสดีค่ะ ทุกเช้า หนูมีอาการคันคอ เจ็บคอบ้างบางวัน รู้สึกเหมือนจะมีเม็ดๆที่ลำคอด้วยค่ะ มีเสมหะเกือบตลอดเวลา ค่ะ เป็นมาเกือบ 2เดือนแล้ว ค่ะ หนูมีภาวะเสี่ยงเป็นโรคอะไรค่ะ และหนูควรไปพบแพทย์หรือทำอย่างไรค่ะ ช่วยแนะนำหน่อยน่ะค่ะ หนูกังวลและไม่สบายใจมากๆ
สวัสดีค่ะ อาการคันคอ เจ็บคอ มีเม็ดที่ลำคอ และมีเสมหะในลำคอมาเกือบ 2 เดือนดังกล่าว อาจเกิดจาก1.ภูมิแพ้อากาศหรือโพรงจมูกอักเสบจากภูมิแพ้ (allergic rhinitis) อาการคือมีน้ำมูกใสไหล จาม คันจมูก คันรอบดวงตา ใต้ตาดำคล้ำ คัดจมูก การได้กลิ่นลดลง บางรายอาจมีอาการไอเรื้อรังจากเสมหะที่ไหลลงคอ หรือรู้สึกเสมหะในลำคอทุกวันในตอนเช้า โดยสารที่มักก่อให้เกิดภูมิแพ้ เช่น ไรฝุ่น ฝุ่นละอองต่างๆ สะเก็ดผิวหนังของสัตว์ เชื้อรา ละอองเกสรดอกไม้ เป็นต้น2. การระคายเคืองจากสารเคมีต่างๆ เช่น ผลิตภัณฑ์ทำความสะอาดพื้น น้ำยาล้างห้องน้ำ ควันบุหรี่ ควันไฟ หรือยาฆ่ามดแมลงต่างๆ3.กรดไหลย้อนอาจทำให้เกิดอาการมีเสมหะได้จากน้ำย่อยที่ไหลย้อนขึ้นมาระคายเคืองบริเวณลำคอและอาจไหลลงสู่หลอดลม จึงกระตุ้นให้เกิดมีเสมหะหรืออาการไอได้ แต่มักมีอกการอื่นๆ ร่วมด้วย เช่น แสบร้อนกลางอก จุกแน่นลิ้นปี่ เรอบ่อย รู้สึกเปรี้ยวหรือขมที่ลำคอ คลื่นไส้หลังทานอาหาร อิ่มเร็ว เป็นต้นในเบื้องต้น ให้หลีกเลี่ยงสิ่งที่อาจก่อให้เกิดอาการแพ้และระคายเคืองต่างๆ ไปก่อน พยายามดื่มน้ำมากๆ หากอาการไม่ดีขึ้นหรือมีอาการอื่นๆ ร่วม ควรไปพบแพทย์เพื่อตรวจเพิ่มเติมค่ะ